SORKON รุกขยายตลาดเต็มสูบ! ลุยจับมือพันธมิตรเมียนมา ผุดโรงงานผลิตอาหารมูลค่า 60 ลบ.
SORKON รุกขยายตลาดเต็มสูบ! ลุยจับมือพันธมิตรเมียนมา ผุดโรงงานผลิตอาหารมูลค่า 60 ลบ.
SORKON รุกขยายตลาดเต็มสูบ! ลุยจับมือพันธมิตรเมียนมา ผุดโรงงานผลิตอาหารมูลค่า 60 ลบ.
17 ก.ค. 2562

บริษัท ส.ขอนแก่นฟู้ดส์ จำกัด (มหาชน) หรือ SORKON เปิดเผยว่า ที่ประชุมคณะกรรมการบริษัทเมื่อวันที่ 15 ก.ค. อนุมัติให้บริษัทร่วมทุน และจัดตั้งบริษัท ส.ขอนแก่นฟู้ดส์ (เมียนมา) จำกัด ณ นครย่างกุ้ง ประเทศเมียนมา โดยบริษัทถือหุ้น 60% และนักลงทุนไทยอีก 4 รายถือหุ้นรวมกัน 40% ตั้งโรงงานผลิตอาหารประเภทเนื้อสัตว์แปรรูป ซึ่งมีมูลค่าโครงการ 60 ล้านบาท เพื่อโอกาสขยายตลาด และกระจายความเสี่ยงจากความผันผวนของตลาดในประเทศ ขณะที่ตลาดผลิตภัณฑ์เนื้อสัตว์แปรรูปในเมียนมามีโอกาสเติบโตมากขึ้นในอนาคต
ทั้งนี้ บริษัทจะเข้าลงทุน 15 ล้านบาท เพื่อร่วมก่อตั้งบริษัท ส.ขอนแก่นฟู้ดส์ (เมียนมา) จำกัด ซึ่งคาดว่าจะดำเนินการภายในไตรมาส 3/62 โดยบริษัทดังกล่าวมีทุนจดทะเบียน 8 แสนเหรียญสหรัฐ หรือราว 25 ล้านบาท หลังจากนั้นจะเช่าที่ดินในนิคมอุตสาหกรรมเชวเป้ากัน นครย่างกุ้ง มีพื้นที่รวมประมาณ 1,000 ตารางเมตร ระยะเวลาเช่า 10 ปี เพื่อก่อสร้างปรับปรุงอาคารโรงงาน และติดตั้งเครื่องจักร จัดซื้ออุปกรณ์เพื่อใช้ในการผลิตอาหารประเภทเนื้อสัตว์แปรรูป เพื่อจำหน่ายภายในเมียนมา โดยให้ผู้ที่มีเครือข่ายการจัดจำหน่ายภายในเมียนมาเป็นผู้จัดจำหน่าย
สำหรับเงินลงทุนโครงการมีมูลค่า 60 ล้านบาท ซึ่งจะมาจากเงินลงทุนของบริษัทที่จะมาจากกระแสเงินสดจากการดำเนินธุรกิจ รวมถึงเงินทุนจากกลุ่มผู้ลงทุนไทยอีก 4 ราย ได้แก่ นายกริช อึ้งวิฑูรสถิตย์ ,นายกวิน อึ้งวิฑูรสถิตย์ ,นายกานต์ อึ้งวิฑูรสถิติย์ และนายกรณ์ อึ้งวิฑูรสถิตย์ ซึ่งเป็นไปตามสัดส่วนการถือหุ้นของแต่ละราย ส่วนเงินลงทุนที่เหลือมาจากเงินกู้ของโครงการ
การลงทุนดังกล่าวสืบเนื่องจาก บริษัทและนายกริช อึ้งวิฑูรสถิตย์ ประธานสภาธุรกิจไทย-เมียนมา (TMBC) และผู้ก่อตั้งสภาหอการค้าและอุตสาหกรรมเมียนมา-ไทย (MTCCI) ได้พิจารณาถึงการเติบโตของตลาดผลิตภัณฑ์เนื้อสัตว์แปรรูปในเมียนมาในอนาคต จึงได้ตกลงร่วมกันจัดตั้งบริษัทร่วมทุนขึ้นเพื่อผลิตอาหารพื้นเมืองไทย ได้แก่ หมูยอ ไก่ยอ แหนม ไส้กรอกอีสาน ลูกชิ้นหมู ลูกชิ้นไก่ และผลิตภัณฑ์เนื้อสัตว์แปรรูป ได้แก่ ไส้กรอกหมู ไส้กรอกไก่ แฮม เบคอน ฯลฯ
ทั้งนี้ บริษัทเห็นว่าการลงทุนในโครงการดังกล่าวเพื่อสร้างการเติบโตทางธุรกิจในระยะยาว ซึ่งจะเป็นการเพิ่มรายได้ให้แก่บริษัท และคาดว่าบริษัทร่วมทุนดังกล่าวจะสามารถสร้างผลกำไรจากโครงการซึ่งจะทำให้บริษัทได้รับประโยชน์จากเงินปันผล รวมถึงมีโอกาสขยายตลาดและเป็นการกระจายความเสี่ยงจากความผันผวนของตลาดในประเทศ